13% minder padsterftes tydens feesseisoen(Argieffoto: Anja van der Merwe) Minder padsterftes is die afgelope feesseisoen op Suid-Afrika se paaie aangeteken, maar die regering is tog bekommerd oor die getal voetgangers wat hul lewe verloor het. Altesaam 1 451 mense het die afgelope feesseisoen (1 Desember tot 11 Januarie) op die land se paaie omgekom. Dit is 13% minder vergeleke met die syfers van die vorige feesseisoen toe 1 685 padsterftes aangemeld is. Sowat 6,5 % minder noodlottige botsings (1 211) is ook in die 2022/’23-seisoen aangemeld. Altesaam 41% van die afgelope feesseisoen se padsterftes was egter voetgangers. Dit is 10% meer as in die 2021/’22-feesseisoen. Minder voertuigbestuurders (-28%), passasiers (-7%) en fietsryers (-1%) is dood vergeleke met die vorige jaar se feesseisoen. Fikile Mbalula Dinsdag tydens die mediakonferensie. (Foto: Twitter) Fikile Mbalula, minister van vervoer, het Dinsdag tydens ŉ mediakonferensie gesê die meeste van die afgelope feesseisoen se padsterftes het gedurende die week van 15 en 21 Desember (327) en die week van 22 tot 28 Desember (316) plaasgevind. Die meeste padongelukke het tussen 17:00 en 22:00 plaasgevind – veral op Vrydae, Saterdae en Sondae, het die minister vanmiddag verduidelik. Ongelukke, padblokkades en inhegtenisnemings Ligte motorvoertuie was by die meerderheid noodlottige ongelukke die afgelope feesseisoen betrokke (39%), gevolg deur ligte afleweringsvoertuie (16%), minibusse (7%) en vragmotors (4%). Altesame 474 padblokkades is gedurende hierdie tyd uitgevoer en meer as 1,3 miljoen voertuie is voorgekeer en deursoek. Meer as 255 000 motoriste het in die proses kennisgewings ontvang dat hul die Verkeerswet oortree het. Meer as 3 600 is in hegtenis geneem, van wie 947 vir beweerde dronkbestuur. Een van dié beweerde oortreders se alkoholvlak was glo 16,6 keer meer as die wettige limiet. Een motoris in Gauteng is in hegtenis geneem nadat hy teen ŉ spoed van 238 km/h op die N1 gejaag het en in Centurion voorgekeer is. Hy is intussen op borgtog van R1 000 vrygelaat. ŉ Ander motoris is naby Bronkhorstspruit in hegtenis geneem nadat hy of sy 233 km/h op die N4 gejaag het. Dié motoris is borgtog van R1 200 toegestaan.